Predkladacia správa

Ministerstvo výstavby a regionálneho rozvoja Slovenskej republiky, sledujúc zámer racionalizovať proces a znížiť administratívnu náročnosť povoľovania výstavby,  pripravilo iniciatívny materiál, v ktorom poukazuje na tie, najmä procesné nedostatky súčasnej právnej úpravy, ktoré komplexne môžu spôsobovať zdĺhavosť procesu vedúceho k povoleniu stavby v stavebnom konaní podľa stavebného zákona. 
Na základe poznatkov z praxe ako aj vyhodnotenia existujúcej právnej úpravy možno konštatovať, že skrátenie tohto procesu zásadne nezávisí výhradne od spôsobu zjednodušenia stavebného konania, vykonávaného stavebnými úradmi v správnom konaní, ktorého výsledkom je vydanie stavebného povolenia. Sledovaný zámer  možno docieliť len za predpokladu zabezpečenia efektívneho postupu vo všetkých ďalších konaniach, ktoré sú vykonávané pred územným a stavebným konaním na základe osobitných právnych predpisov, podľa ktorých postupujú orgány štátnej správy chrániace záujmy, ktoré sú predmetom ich úpravy. Legislatívne zmeny, navrhované v stavebnom zákone v záujme zjednodušenia a zefektívnenia povoľovacích konaní,  sa nemôžu  stať účinnými bez legislatívnych zmien v právnej úprave postupov a najmä správnych konaní  vedených podľa osobitných právnych predpisov, ktoré spravidla kogentne predchádzajú stavebnému konaniu. 
Z uvedených dôvodov ministerstvo  po prerokovaní v medzirezortnej pracovnej komisii  navrhuje riešiť nové koncepčné poňatie spolupráce dotknutých správnych orgánov, ktoré chránia verejné záujmy podľa osobitných právnych predpisov s orgánmi územného plánovania pri obstarávaní územnoplánovacej dokumentácie a  so stavebnými úradmi v územnom konaní, stavebnom konaní a v ďalších konaniach podľa stavebného zákona. 
Nové riešenia, vypracované v intenciách princípov špecifikovaných v predkladanom materiáli,  budú premietnuté do návrhu novej právnej úpravy v oblasti územného plánovania a stavebného poriadku, resp. návrhu novelizácie stavebného zákona a návrhu novelizácie zákonov, súvisiacich so stavebným zákonom, ktorý pripraví ministerstvo v spolupráci s dotknutými rezortami.  
Nepredpokladá sa zásadný negatívny hospodársky ani finančný dosah na štátny rozpočet. Prípadná predpokladaná úspora nákladov v oblasti štátnej správy v prípade zníženia administratívnej náročnosti jednotlivých správnych konaní bude použitá na prospech prehĺbenia kvality výkonu verejnej správy a najmä aj navrhovaných kontrolných mechanizmov. Doložka finančných, ekonomických, environmentálnych vplyvov a vplyvov na zamestnanosť bude súčasťou jednotlivých legislatívnych úprav osobitných predpisov a nie je súčasťou predmetného materiálu, ktorý je len zámerom.
Záverom treba zdôrazniť, že cieľom predkladaného materiálu, ako jednoznačne vyplýva z jeho obsahu, nie je zasahovať do vecných kompetencií jednotlivých rezortov podľa osobitných predpisov, ale výhradne len nachádzať riešenia na zjednodušenie a minimalizovanie administratívnej náročnosti procesných postupov v jednotlivých konaniach, ktoré predchádzajú povoľovacím konaniam podľa stavebného zákona, resp. v spolupráci nachádzať efektívne riešenia postupov  ich súčinnosti v uvedených konaniach. Uvedené sa vzťahuje aj na oblasť ochrany pamiatkového fondu v pôsobnosti Ministerstva kultúry SR,  ktoré v rozporovom konaní zotrvalo na pripomienkach uplatnených v medzirezortnom pripomienkovom konaní. Materiál sa preto predkladá na rozhodnutie vlády SR s tým, že rozpor s uvedeným rezortom nebol odstránený.